b'\n_START_ARTICLE_\nNingbo\n_START_SECTION_\nMaantiede\n_START_PARAGRAPH_\nNingbo sijaitsee Koillis-Kiinan Zhejiangin maakunnassa Yong-joen varrella matalalla rannikkotasangolla. Kaupungin keskustan rakennettu alue on keskim\xc3\xa4\xc3\xa4rin 4\xe2\x80\x935,8 metrin korkeudella merenpinnasta. Kaupungin keskusta on noin 25 kilometri\xc3\xa4 joen suulta sis\xc3\xa4maahan p\xc3\xa4in kohdassa, jossa jokeen yhtyv\xc3\xa4t Yuyao- ja Fenghua-joet. Alueen rannikko kuuluu Jangtsen suiston etel\xc3\xa4osaan. Pohjoisessa sijaitsee Hangzhounlahti, jonka vastapuolella sijaitsee Shanghai. Ningbon naapurikaupunkeja ovat Shengzhou, Xinchang, Shaoxing ja Taizhou. Kaupunkiin hallinnollisesti kuuluvan alueen koko 9816\xc2\xa0km\xc2\xb2, josta rakennettua kaupunkialuetta on 3730\xc2\xa0km\xc2\xb2. Kaupunkiin kuuluu 1594 kilometri\xc3\xa4 rantaviivaa ja 614 eri kokoista saarta.\n_START_SECTION_\nIlmasto\n_START_PARAGRAPH_\nNingbossa on K\xc3\xb6ppenin ilmastoluokituksen mukaan subtrooppinen kostea ilmasto. Kes\xc3\xa4t ovat kuumia ja sateisia, talvella sataa hieman v\xc3\xa4hemm\xc3\xa4n ja on viile\xc3\xa4\xc3\xa4. Vuoden keskil\xc3\xa4mp\xc3\xb6tila on noin 17\xc2\xa0\xc2\xb0C ja keskim\xc3\xa4\xc3\xa4r\xc3\xa4inen sadem\xc3\xa4\xc3\xa4r\xc3\xa4 1\xc2\xa0380 millimetri\xc3\xa4. Elokuu on l\xc3\xa4mpimin kuukausi. Silloin vuorokauden keskil\xc3\xa4mp\xc3\xb6tila on noin 28\xc2\xa0\xc2\xb0C. Viilein kuukausi on tammikuu, jolloin keskil\xc3\xa4mp\xc3\xb6tila on noin 5\xc2\xa0\xc2\xb0C. Sateisin kuukausi on kes\xc3\xa4kuu, jolloin sataa keskim\xc3\xa4\xc3\xa4rin noin 190 millimetri\xc3\xa4. Joulukuu puolestaan on kuivin kuukausi. Silloin keskim\xc3\xa4\xc3\xa4r\xc3\xa4inen sadanta on 48 millimetri\xc3\xa4.\n_START_SECTION_\nHistoria\n_START_PARAGRAPH_\nNykyisen Ningbon alueella on ollut ihmisasutusta jo pitk\xc3\xa4\xc3\xa4n. Hemudu on l\xc3\xb6yt\xc3\xb6paikka Yuyaon piirikunnassa, jonka mukaan nimettiin 5\xc2\xa0000\xe2\x80\x937\xc2\xa0000 vuotta sitten vallinnut Hemudun kulttuuri. Kulttuurin j\xc3\xa4ljilt\xc3\xa4 tunnetaan esimerkiksi varhaisimpien tunnettujen esimerkkien joukkoon lukeutuvat viitteet riisin viljelyst\xc3\xa4. Xia-dynastian kaudella 2\xc2\xa0000 vuotta ennen ajanlaskun alkua Ningbo oli osa Yinin piirikuntaa Kiinan historian kev\xc3\xa4tt\xc3\xa4 ja syksy\xc3\xa4 kaudella alue oli osa Yue-valtiota. Qin-dynastian kaudella alue kuului Quaijin prefektuuriin. 400-luvulla nykyisen Ningbon alueesta alkoi muodostua t\xc3\xa4rke\xc3\xa4 kaupan keskus, jonka kautta saapui meriteitse Koreasta saapuvaa tavaraa Jiankangiin, eli nykyiseen Nankingiin. Tang-dynastian kaudella nykyisen Ningbon alueen nimi oli Mingzhou. Varsinainen kaupunki sai alkunsa vuonna 821, kun keisari Muzong siirsi prefektuurin keskuksen Sanjiangkouhun, eli kolmen joen yhtym\xc3\xa4kohtaan. Tuolloin rakennettiin uusi kaupunkikeskus. Kaupunki kasvoi nopeasti Song-dynastian ja Yuan-dynastian kausilla, mutta Ming-dynastian kausi (1368\xe2\x80\x931644) merkitsi kasvun hidastumista. Ming-dynastian aikana Kiina k\xc3\xa4\xc3\xa4ntyi sis\xc3\xa4\xc3\xa4np\xc3\xa4in ja esimerkiksi meriteitse kulkevaa kauppaa rajoitettiin. Toisaalta Ningbosta tuli sotilastukikohta sen jouduttua japanilaisten merirosvojen iskujen kohteeksi. Nykyisen nimens\xc3\xa4 Ningbo kaupunki sai vuonna 1381._NEWLINE_Kaupunki alkoi toipua 1400-luvun lopulla. Sis\xc3\xa4maan maatalous elpyi ja seuraavan vuosisadan puolella vuonna 1545 paikalle saapuivat portugalilaiset kauppiaat. Kauppa oli aluksi laitonta, mutta lopulta se laillistettiin vuonna 1567. My\xc3\xb6hemmin tulivat my\xc3\xb6s alankomaalaiset ja englantilaiset kauppiaat. 1400-luvulla syntyi my\xc3\xb6s ehk\xc3\xa4 tunnetuin ningbolainen filosofi Wang Shouren ja vuonna 1516 valmistunut Tianyige on Kiinan vanhin s\xc3\xa4ilynyt kirjasto. My\xc3\xb6s kiinalaiset kauppiaat Ningbosta alkoivat kulkea meriteitse muihin kohteisiin. Heit\xc3\xa4 purjehti esimerkiksi Filippiineille ja Taiwanille. Jokia pitkin heit\xc3\xa4 kulki my\xc3\xb6s Kiinan sis\xc3\xa4maahan. 1800-luvun alkupuolella ningbolaisista kauppiaista oli tullut huomattava tekij\xc3\xa4 Kiinan sis\xc3\xa4isess\xc3\xa4 kaupassa, sek\xc3\xa4 pankkiireina. Vuonna 1843 Ningbosta tuli ulkomaalaisella kaupalle avoin niin sanottu sopimuskauppasatama. Kaupunki alkoi kuitenkin samoihin aikoihin j\xc3\xa4\xc3\xa4d\xc3\xa4 merkityksess\xc3\xa4\xc3\xa4n Shanghain taakse. Monet Ningbon kauppiaista siirtyiv\xc3\xa4t Shanghaihin, jossa heist\xc3\xa4 tuli kaupungin kiinalaisten kauppiaiden hallitseva luokka. Ningbossa syntyi useita 1900-luvulla Kiinassa vaikuttaneita merkkihenkil\xc3\xb6it\xc3\xa4, kuten T\xc5\xa1iang Kai-\xc5\xa1ek, Rou shi, Zhou Xingfang, Pan Tianshou, Chen Yifei, Feng Jicai ja Yo-Yo Ma._NEWLINE_Kiinan kommunistit valtasivat Ningbon 5. toukokuuta 1949 ja vuonna 1994 kaupungista tehtiin hallinnollisesti maakunnan alainen kaupunki.\n_START_SECTION_\nTalous\n_START_PARAGRAPH_\nVuonna 2017 Ningbon bruttokansantuote oli yhteens\xc3\xa4 984,2 miljardia renminbi\xc3\xa4, eli 123\xc2\xa0955 renminbi\xc3\xa4 henkil\xc3\xb6\xc3\xa4 kohden. Kaupunki teollistui ennen toista maailmansotaa, jolloin kaupungissa tuotettiin esmerkiksi tupakkaa ja tekstiilej\xc3\xa4. Teollistuminen jatkui vuoden 1949 j\xc3\xa4lkeen, jolloin kaupunkiin perustettiin esimerkiksi uusia tekstiilitehtaita ja elintarviketeollisuutta. Kaupungissa valmsitetaan my\xc3\xb6s esimerkiksi maatalouskoneita, moottoreja ja kalastusaluksia. Vuonna 1993 perustettu Ningbon talouden ja teknologian kehitysalue oli yksi ensimm\xc3\xa4isist\xc3\xa4 Kiinan valtiotason taloudellisista kehitysalueista ja vuonna 2008 perustettiin Ninbon digipuisto. Matkailun merkitys on kasvanut etenkin 1900-luvun loppupuolelta l\xc3\xa4htien.\n_START_SECTION_\nV\xc3\xa4est\xc3\xb6\n_START_PARAGRAPH_\nNingbon asukasluku oli vuoden 2017 arvion mukaan 8\xc2\xa0005\xc2\xa0000. Heist\xc3\xa4 5\xc2\xa0969\xc2\xa0000 oli Ningboon rekister\xc3\xb6ityj\xc3\xa4 asukkaita.'